寄陳德厚
作者：周孚
朝代：宋

paragraphs: 駸駸胡馬驕，漠漠楚氛惡。
妖區未灰釘，劇陣猛刺斫。
向來百金軀，垂老付溝壑。
頭涔何必療，心悸還自愕。
平生陳孺子，夙佩千金諾。
渠如早奮飛，艱歲終有託。
那知亦蹭蹬，正復同索寞。
汙池雜蛟蜃，叢艾紛燕雀。
窮檐倚楹歎，搏擊望一鶚。
祝君魯曹子，玉陛奏方略。
銘功燦燕石，畫像雄漢閣。
平時萬戶賞，端不羞衛霍。
屠羊反故肆，吾分本藜藿。